חוק הגנת הצרכן (תיקון מס' 44), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2536, עמ' 620, 2016-03-10T00:00:00+02:00
חוק הגנת הצרכן (תיקון מס' 44), התשע"ו-2016 (להלן - תיקון מס' 44), התקבל בקריאה השנייה ובקריאה השלישית ביום כ' באדר א' התשע"ו (29 בפברואר 2016).
חוק הגנת הצרכן, התשמ"א-1981, כנוסחו היום, קובע הוראות לעניין עסקה לתקופה קצובה, הכוללת גם עסקה שבה ניתנת לצרכן הטבה לתקופה מסוימת. ככלל, הוראות החוק אינן מאפשרות לעוסק להמשיך ולחייב את הצרכן בשל עסקה לתקופה קצובה מעבר לתקופה שהוסכמה עם הצרכן, או שבה ניתנת לו הטבה, אך יש חריגים לכלל זה. עם זאת, צרכנים מתקשים לעקוב לעיתים אחר מועד סיום העסקה או ההטבה, ואינם מודעים לסיומה הקרב, וכתוצאה מכך, קורה שהם מחויבים בסכומים גבוהים יותר מהסכומים שהוסכמו בינם לבין העוסק בעת ההתקשרות בעסקה. 
בהתאם לכך, בעסקה לתקופה קצובה שהצרכן משלם עבורה בתשלומים, באמצעות הוראת קבע או הרשאה לחיוב כרטיס האשראי, החוק קובע כי על העוסק להודיע לצרכן על מועד סיום העסקה במהלך תקופה שבין 60 ימים ל-30 ימים לפני מועד סיום העסקה. בנוסף העוסק מחויב לציין את מועד סיום העסקה בחוזה בכתב עם הצרכן, ככל שישנו, או במסמך גילוי הנמסר לצרכן לפני התקשרות בעסקת מכר מרחוק, וכן בכל חשבונית, קבלה או הודעת תשלום הנשלחת לצרכן בתקופה של שלושה חודשים לפני מועד סיום העסקה. 
תיקון מס' 44 מרחיב את חובות העוסק להודיע לצרכן על מועד סיום העסקה, בשתי דרכים:
ראשית, התיקון קובע כי ציון מועד סיום העסקה בחשבונית, בקבלה או בהודעת תשלום הנשלחת לצרכן, יהיה בהבלטה מיוחדת ובאותיות ברורות וקריאות. 
שנית, התיקון מוסיף לדרכי ההודעה הקבועות בחוק, ומחייב את העוסק להודיע לצרכן על מועד סיום העסקה גם בהודעת מסרון, למספר הטלפון הנייד של הצרכן, 21 ימים לפני מועד סיום העסקה, למעט אם מדובר בשבת או חג, שאז תישלח הודעת המסרון ביום שלאחר השבת או החג.
התיקון ייכנס לתוקף בתום שלושה חודשים מיום פרסומו ברשומות, והוא יחול גם על עסקאות לתקופה קצובה שנערכו לפני כניסתו לתוקף, בכפוף להוראות אלה: 
לעניין ציון מועד סיום העסקה בחשבונית, בקבלה או בהודעת תשלום, בהבלטה מיוחדת ובאותיות ברורות וקריאות, התיקון יחול על עסקאות לתקופה קצובה שנערכו לפני כניסת התיקון לתוקף, ובלבד שמועד סיום העסקה או ההתחייבות שלושה חודשים לפחות אחרי כניסת התיקון לתוקף. 
לעניין הודעה לצרכן על מועד סיום העסקה גם בהודעת מסרון, התיקון יחול על עסקאות לתקופה קצובה שנערכו לפני כניסת התיקון לתוקף, ובלבד שמועד סיום העסקה או ההתחייבות הוא 21 ימים לפחות אחרי כניסת התיקון לתוקף.